曾巩
送赵资政
好问逢真主，能言迈古风。
犯颜天意沃，造膝众情通。
弹治心忘势，澄清谊匪躬。
朝廷推指佞，都邑避乘骢。
白简威方厉，青规遇更隆。
析符霄汉上，开幕斗牛中。
里聚追胥息，阶庭讼缿空。
纪纲官特峻，帷幄地弥崇。
吏治连城肃，仓储绝塞充。
锦官清镇俗，玉垒静临戎。
膏泽涵荒阻，春阳煦滞穷。
钧衡求隽望，龟筮协渊衷。
间出千龄合，平居一德同。
股肱康事力，舟楫济川功。
远大经纶略，精微献替忠。
夕冰分外阃，昼锦过江东。
比户仁声入，提封喜气融。
信深销众伪，明盛破群蒙。
正洽讴歌美，俄更节制雄。
保民追吕尚，分土继逢公。
淄水移幢碧，牛山驻旆红。
鱼盐方舸集，绮绣万箱丛。
少憩驱千骑，行归冠百工。
衮衣天下咏，岂独是倥侗。